เสียงหล่อ
สถาบันต่างๆ มอบรางวัลนายแบงก์แห่งปีกัน แต่ไม่ยักมีใครมอบรางวัลนายแบงก์ยอดขยัน ถ้ามีก็ควรแยกประเภทเป็นของธนาคารรัฐ และธนาคารพาณิชย์
5 มี.ค. 2558

สถาบันต่างๆ มอบรางวัลนายแบงก์แห่งปีกัน แต่ไม่ยักมีใครมอบรางวัลนายแบงก์ยอดขยัน ถ้ามีก็ควรแยกประเภทเป็นของธนาคารรัฐ และธนาคารพาณิชย์ 
นายแบงก์เอกชนที่ขึ้นชื่อลือเลื่องในการทำงานข้ามวันไม่มีใครแย่งตำแหน่งแชมป์มือวางอันดับหนึ่งไปจากคุณโทนี่-ชาติศิริ โสภณพนิช กรรมการผู้จัดการ ธนาคารกรุงเทพไปได้ เพราะตั้งแต่เป็นกรรมการผู้จัดการมาเกือบ 20 ปี คุณโทนี่มาทำงานไม่เคยเกิน 10 โมงเช้า ทำสถิติกลับบ้านสูงสุดคือ ตี 4 หรือ 04.00 น. ของอีกวันหนึ่ง
สถิตินี้ยังไม่เคยมีนายแบงก์คนไหนทำได้
ส่วนแบงก์รัฐยามนี้ได้แชมป์คนใหม่อย่าง สุพจน์ อาวาส กรรมการผู้จัดการ เอสเอ็มอีแบงก์ ที่มาทำงานตั้งแต่ 6 โมงเช้า กลับบ้าน 5 ทุ่มทุกวัน ยกเว้นมีงานประชุมข้างนอก หรือต้องไปพบผู้ใหญ่ก็จะกลับเร็วหน่อย แถมวันหยุดเสาร์ อาทิตย์และนักขัตฤกษ์ ยังออกไปเยี่ยมพนักงานตามสาขาต่างจังหวัดอีกต่างหาก 
แต่ความขยันไม่ใช่คุณสมบัติเด็ดของสุพจน์ โทนเสียงทุ้มนุ่มนวลชวนฟังต่างหากที่ช่วยให้งานราบรื่นรุดหน้า ถ้าหลับตาฟัง คนอาจจะคิดไปว่ากำลังคุยอยู่กับพระเอกค้างฟ้า สมบัติ เมทะนี กันเลยทีเดียว ทำเอาพนักงานรัก พนักงานหลง งานรุดหน้าพรวดๆ เชียวคุณพี่